次韻分寧羅簿贈行二首  其一
作者：王炎
朝代：宋

paragraphs: 剛腸厭徇俗，老眼飽閲世。
讀書學經綸，亦頗識一二。
妄意糟粕中，啜嚌得馨旨。
終然不可用，落落多左計。
慨念古人遠，莫救吾道弊。
脩溪有短簿，今代習鑿齒。
貽我瓊瑶章，有美而無刺。
內視才具短，不能尺有咫。
贈言雖甚寵，借玉恐未是。
公等必飛揚，我老惟退避。